30.12.2022.
LV
Eiropas Savienības Oficiālais Vēstnesis
C 498/21
Nākotnes vajadzībām atbilstoša pilsētmobilitāte 39. uzsver, ka jauniem tehnoloģiskiem risinājumiem ir svarīga nozīme, lai padarītu pilsētas apdzīvojamākas, tomēr pamatam ceļā uz bezemisiju kravu un pasažieru pārvadājumiem vajadzētu būt pašreizējām tehnoloģijām, piemēram, elektriskajiem (kravas) velosipēdiem vai elektriskajiem trolejbusiem, autobusiem, tramvajiem un vilcieniem;
40. uzsver, ka ir būtiski paātrināt virzību uz integrētu biļešu tirdzniecību visos sabiedriskā transporta veidos; aicina Komisiju saskaņā ar kopīgiem noteikumiem paredzēt standartizētas ES lietotnes izstrādi, lai sekmētu piekļuvi pilsētām visā ES un veicinātu sabiedriskā transporta izmantošanu, pozitīvi ietekmējot gan dzelzceļa tūrismu, gan svārstsatiksmi;
41. aicina transporta operatorus un pasažierus cieši un savlaicīgi sadarboties ar VRP jautājumā par Eiropas digitālās identitātes maku iespējamo izmantošanu, kā norādīts jaunajā ES pilsētmobilitātes satvarā;
42. vēlreiz norāda, ka kopīgota mobilitāte ir risinājums, lai samazinātu satiksmi pilsētās un ar sastrēgumiem saistītās problēmas, un būtu jāveicina tās attīstība;
43. norāda, ka datu vākšana ir svarīgs līdzeklis transporta infrastruktūras plānošanai un tāpēc visi savāktie dati būtu jādara pieejami visiem attiecīgajiem dalībniekiem; lai gan ir svarīgi sekmēt viegli lietojamus risinājumus, tostarp daudzfunkciju mobilās lietotnes, ir jānodrošina arī datu aizsardzība; lai sekmētu paraugprakses apmaiņu un ticamu mobilitātes rādītāju salīdzināšanu, ir jāievieš vienota un saskaņota datu vākšanas metodoloģija dažādās teritorijās;
44. uzsver, ka ilgtspējīgas mobilitātes politikas izstrādē ir pienācīgi jāņem vērā dzimumu dimensija, ievērojot sieviešu īpašās vajadzības un viņu, kā arī citu grupu neaizsargātību pret mobilitātes iespēju trūkumu;
Ilgtspējīgas pilsētu mobilitātes plāni – galvenais instruments pilsētmobilitātes dekarbonizācijai 45. apstiprina RK atbalstu pastiprinātai uzmanībai, kas pievēršama ilgtspējīgas pilsētu mobilitātes plāniem saistībā ar ES pilsētmobilitātes satvaru un kā obligātu prasību 400+ pilsētu mezgliem, kas noteikti ierosinātajā TEN-T regulas pārskatīšanā.
Tomēr pilsētām vai pašvaldībām, kuras jau ir izstrādājušas plānus, kas atbilst ilgtspējīgas pilsētu mobilitātes plānu prasībām, vajadzētu dot iespēju izmantot šos plānus;
46. atbalsta arī ieteikumu pilsētām pieņemt ilgtspējīgas pilsētu mobilitātes plānus; tomēr uzsver, ka ir jāizstrādā ilgtspējīgas pilsētu mobilitātes plāni, kurus var attiecināt arī uz teritorijām ar vairākām pašvaldībām, kas darbojas kā lielpilsētu teritorijas vai pilsētu aglomerācijas;
47. atzinīgi vērtē Komisijas nodomu pieprasīt dalībvalstīm īstenot ilgtspējīgas pilsētu mobilitātes plānu ilgtermiņa atbalsta programmas, lai palīdzētu veidot kapacitāti un īstenot ilgtspējīgas pilsētu mobilitātes plānus saskaņā ar ES ilgtspējīgas pilsētu mobilitātes plānu pamatnostādnēm, un šajā sakarā aicina cieši sadarboties ar VRP; aicina Komisiju veicināt ciešu sadarbību starp plānoto ilgtspējīgas pilsētu mobilitātes plānu valsts programmu vadītājiem un vietējo un reģionālo pašvaldību pārstāvjiem un uzraudzīt šo sadarbību praksē;
48. uzsver, ka pilsētvides teritorijās mobilitātes pārkārtošanās jautājumu risināšanā ir svarīgi, lai ilgtspējīgas pilsētu mobilitātes plāni patiešām aptvertu visas funkcionālās zonas; aicina Komisiju apsvērt to, kā stimulēt uzlabotu savienojamību un piekļuvi mobilitātes pakalpojumiem priekšpilsētu, piepilsētu un apkārtējos lauku apvidos;
49. atzinīgi vērtē paziņoto racionalizēto rādītāju un salīdzinošās novērtēšanas instrumentu kopumu, ko plānots publicēt līdz 2022. gada beigām, kā arī plānoto EISI programmas atbalsta darbību TEN-T pilsētu mezglu atbalstam šajā jomā.
Tomēr ir jāgādā par to, lai rādītāju izstrāde un uzraudzība neradītu pārmērīgu darba slogu pilsētām vai pašvaldībām;